b'\n_START_ARTICLE_\nChurchill (tenk)\n_START_SECTION_\nRazvoj i proizvodnja\n_START_PARAGRAPH_\nPet prototipa je izra\xc4\x91eno u Belfastu sredinom 1940. godine. Bili su dizajnirani po uzoru na Markove iz Prvog svjetskog rata, \xc5\xa1to je u ono vrijeme ve\xc4\x87 bio zastarjeli koncept. Imali su dugo tijelo kako bi mogli prelaziti preko \xc5\xa1irih rovova i trebali su biti naoru\xc5\xbeani s dva 2-pounder topa montiranih na obje strane vozila, iako oni nikada nisu postavljeni. Koncept nije prihva\xc4\x87en za serijsku proizvodnju, ali je nekim dijelom iskori\xc5\xa1ten na razvoju novog tenka, Churchill._NEWLINE_Nakon po\xc4\x8detka rata, projektiranje svih tenkova je bilo po\xc5\xbeurivano, pa tako i Churchilla od kojeg su o\xc4\x8dekivanja bila velika. Projektantima je dan rok da u godinu dana dovr\xc5\xa1e proizvodni model novog tenka. Zbog toga je u prvim proizvodnim ina\xc4\x8dicama bilo mnogo mehani\xc4\x8dkih problema i kvarovi su bili \xc4\x8desti. Gabariti tenka su bili odre\xc4\x91eni mogu\xc4\x87nostima tada\xc5\xa1nje \xc5\xbeeljezni\xc4\x8dke mre\xc5\xbee. Prvi model je proizveden 1941. naoru\xc5\xbean s 2 pounder topom montiranim u kupolu i 76,2 mm haubicom u prednjem dijelu tijela za blisku topni\xc4\x8dku potporu pje\xc5\xa1a\xc5\xa1tvu. Zbog debelog oklopa i solidne terenske pokretljivosti (iako spor) bio je jedan od najboljih britanskih tenkova u ratu. Tijekom rata su ispravljani odre\xc4\x91eni nedostaci i tenk je pobolj\xc5\xa1avan. Ina\xc4\x8dica Churchill III se pojavila u o\xc5\xbeujku 1942. i bila je naoru\xc5\xbeana ve\xc4\x87im 6-pounder topom montiranim u redizajniranu kupolu. Slijedile su daljnje pobolj\xc5\xa1ane ina\xc4\x8dice, sve do Churchilla VII naoru\xc5\xbeanog s 75 mm topom i podebljanim prednjim oklopom, sada debljine do 150 mm. Jedan od posljednjih, Churchill VIII je bio naoru\xc5\xbean haubicom kalibra 95 mm. Raniji modeli su tako\xc4\x91er bili modernizirani i dodatno oklopljeni. U sjevernoj Africi, 120 Churchilla IV je naoru\xc5\xbeano topom kalibra 75 mm i Browning strojnicama skinutih s onesposobljenih M4 Shermana. Nazvani su N.A. 75 i kori\xc5\xa1teni su u invaziji na Italiju. Tijekom rata ukupno je proizvedeno 5640 tenkova.\n_START_SECTION_\nBorbena upotreba\n_START_PARAGRAPH_\nChurchilli su prvi puta kori\xc5\xa1teni u desantu na Dijep u kolovozu 1942., ali ti tenkovi (prete\xc5\xbeito Churchilli I i III) se nisu mogli pokazati u borbi jer je ve\xc4\x87ina desantnih \xc4\x8damaca bilo onesposobljeno prije dolaska do obale. Samo je nekoliko tenkova stiglo do obale. Velik broj Churchilla III je dopremljeno sovjetima u kolovozu 1942., a u listopadu tri su Churchilla kori\xc5\xa1tena u bitci kod El Alameina. Njihovo borbeno djelovanje u Tunisu je bilo vrlo uspje\xc5\xa1no, kao i u Italiji. Nekoliko brigada sastavljenih od Churchilla (do maksimalno tri nakon iskrcavanja u Normandiji) je sudjelovalo u borbama na sjeverozapadu Europe, gdje se njihov debeo oklop pokazao vrlo korisnim, ali su njihovi topovi u odnosu na njema\xc4\x8dke bili preslabi.'